Кучинэ Марие псоми ятокIуэ
Псори зэхэту очко 354,5-рэ къихьри, атлетикэ псынщIэмкIэ Европэм и чемпионатым щытекIуащ Урысейм и командэ къыхэхар. Апхуэдэ ехъулIэныгъэр зи фIыщIэхэм ящыщщ лъагагъым елъэнымкIэ дыщэ медалыр къэзыхьа, Къэбэрдей-Балъкъэрым и лIыкIуэ Кучинэ Марие.
КIэух зэпеуэм абы и ныкъуэкъуэгъу нэхъыщхьэу щытащ Италием щыщ Трост Алессиерэ Польшэм къикIа Степанюк Камилэрэ. Ахэр метр 1,75-м щегъэжьауэ метр 1,92-м нэсыху зэрытемыгъакIуэу елъащ. Ауэ метр 1,95-м щхьэпрылъыфар Кучинэм и закъуэщ. Зэхьэзэхуэм дыщэ медалыр къыщызыхьа ди хъыджэбзым метр 1,98-м ирикури, абыи пэлъэщащ икIи езым и рекордыр зэуэ сантиметри 3-кIэ иригъэфIэкIуащ.
Илъэс 20 зи ныбжь Кучинэ Марие къэралым и командэ къыхэхам и спортсменкэ нэхъыщIэ дыдэхэм ящыщщ. Ар спортымкIэ дунейпсо класс зиIэ мастерщ, ныбжьыщIэхэм я дунейпсо чемпионатым, апхуэдэу ныбжьыщIэхэм я япэ Олимп зэхьэзэхуэу Сингапур щекIуэкIам щытекIуащ. Прохладнэ къалэм дэт сабий-ныбжьыщIэ спорт школым зыщигъэсащ. Иджыпсту абы долажьэ гъэсакIуэ Iэзэ Габрилян Геннадий.
Гъэунэ Светланэ
